JY LEES NOU Drie van die bestes in Dinokeng
Uitgawe Desember 2020-Januarie 2021
In die Dinokeng-omgewing lê 'n kampplek en wag op jou – of jy nou 'n besige oord verkies met baie speelplek, 'n kleiner oord waar dit rustiger is, of 'n boskamp waar die leeus voor jou tent paradeer.
Die Dinokeng-reservaat het geen bekendstelling nodig nie. Die Groot Vyf hang hier uit, jy kan op 'n selfry-wildrit gaan, en hier is 'n groot verskeidenheid kampplekke om van te kies. En as jy in Pretoria woon, neem dit jou byna langer om kamp op te slaan as wat dit jou gevat het om tot hier te ry.
Die Covid-19-inperkingstyd het eintlik tot voordeel gestrek van die reservaat. Mense was lus vir vakansie, en die oomblik toe reis binne die grense van jou eie provinsie toegelaat is, het besoekers na Dinokeng gestroom. Die eerste naweek ná die oopstelling was al die verblyf in die reservaat beset, terwyl kampplekke vir die Desembervakansie vinnig volbespreek is.
Die omgewing se nuutste kampplek, Uitvlugt, lê net buite die reservaat op die oewer van die Elandsrivier, sowat 19 km van die Tau-hek af. Met ons besoek middel Oktober het die nuwe eienaars, Riaan en Debbie Botes, pas hulle intrek geneem en ons was van die eerste kampeerders.
Die oord was voorheen bekend as die Nokeng-ekolodge en hulle fokus was op groepbyeenkomste. Die kampplekke, ablusiegeriewe en swembad was dus reeds hier toe Riaan-hulle oorgeneem het.
Met ons besoek is daar nog hard gewerkskaf om alles vóór die Desembervakansie gereed te kry.
Wanneer 'n mens gesels met Riaan en Debbie, wat ook die Marulani Bush-lodge in die reservaat besit, kom jy vinnig agter hulle het groot planne vir Uitvlugt.
"Ons wil 'n oord ontwikkel waar gesinne kan kom ontspan en waar daar genoeg te doen is vir oud en jonk. Ons het reeds begin om die bestaande geriewe op te gradeer en beplan heelwat nuwe uitbreidings. Die ablusiegeriewe word tans opgeknap en ons beplan om vóór Desember die restaurant, 'n kampwinkel en 'n speletjieskamer gereed te hê. Vir 2021 beplan ons 12 nuwe staanplekke met private badkamers nader aan die rivier en weg van die hoofkamp af. Dan het ons ook planne vir 'n minigholfbaan, trampoliens en 'n spa."
"Ons wil 'n oord ontwikkel waar gesinne kan kom ontspan en waar daar genoeg te doen is vir oud en jonk."
Met die rivier en inheemse bome is die omgewing natuurlik 'n voëlkykersparadys. Die 7 km veldpaadjies is alles op gelyk grond, en daarom kan oud én jonk – selfs die heel kleinstes onder ons – heerlik op fietse rondrits. Onthou om jou verkyker saam te bring as jy op die voetpaadjie op die oewer van die rivier gaan stap... hou net jou oë oop, want hier is 'n paar krokodille wat die rivier hulle tuiste gemaak het.
Uitvlugt het drie kampterreine: die woonwastaanplekke, 'n kleiner deel vir tente, en langs die rivier die bosstaanplekke. Die 14 woonwastaanplekke, wat almal ongeveer 12 x 15 treë groot is, lê in twee parallelle rye, met sewe plekke in elke ry.
Die boonste ry, die naaste aan die ingang, het kweekgras en 'n lang ry apiesdoringbome wat in die somermaande die grootste deel van die dag koelte gee. Die plekke lê teen 'n effense helling, maar jou wa se hoekstutte sal die skuinste maklik kan hanteer.
Die ry kampplekke aan die onderste punt van die kamp grens aan die veld, en as jy jou stoep wes laat kyk, het jy niemand wat voor jou tent gaan verbyloop nie. Die plekke is gelyk geskraap en die gras wat geplant is, behoort teen Desember goed aan die groei te wees.
Hier is nie bome in dié ry nie, maar jy kan op die strook veldgras tussen die twee rye gaan opslaan. Jy gaan wel 'n verlengkoord van 20 m nodig hê. Die vullisdromme tussen die staanplekke is netjies met houtplanke toegemaak en daar is 'n kraan, kragpunt (gewone sok), lig en 'n losstaande braaier met 'n rooster vir elke staanplek.
'n Reuse-witstinkhoutboom, omring deur 'n klompie ander inheemse bome, sorg vir skaduwee by die sewe tentplekke. Die plekke is gemiddeld 8 x 8 treë groot, en omdat dit nie 'n baie groot tentkampterrein is nie, gaan jy baie na aan jou bure slaap. Hier is ses kragpunte teen die muur van die ablusieblok en jou verlengkoord moet minstens 15 m lank wees wanneer jy by die verste plek weg van die kragpunte af kamp.
As jy en jou gesin heeltemal selfversorgend kamp, is die vier bosstaanplekke op die oewer van die rivier net die plek vir julle. Dié plekke het net 'n braaidrom, en alles anders wat jy nodig het, moet jy saambring.
Die naaste plek aan die hoofkamp is, soos die kraai vlieg, 300 m weg, en die verste een 800 m – hier gaan jy dus net die rivier, voëls en seekoeie hoor.
Die hoofkamp het net een ablusieblok met aparte geriewe vir mans en vroue. Die afgewitte steenmure en betonvloer gee die badkamers 'n rustieke voorkoms. Albei kante het 'n ruim gemeenskaplike deel; drie storthokkies; drie wasbakke, elk met 'n spieël; en drie toilette. Hier is 'n houtbankie in die gemeenskaplike deel, maar nie enige neersitplek by die wasbakke nie. Die storthokkies het geverfde mure en is ruim (1 x 1,8 m). Die stortgordyne by die ingang van die hokkies gaan plek maak vir staaldeure.
Die swembad (7 x 22 treë en 1,6 m diep) is skuins agter die ablusiegebou, oorkant die gebou waar die restaurant, winkel en speletjieskamer gaan kom. In die gebied rondom die swembad is hier drie klein grasafdakkies en op 'n terras bo die swembad is tafels en stoele, plus 'n grasdaklapa.
Die wildritte vertrek van die Marulani-lodge in die reservaat af. Die rit duur drie uur en sluit verversings in. Dit kos R350 p.p. (R250 vir o.12's). Daar is ook nagritte teen R450 p.p. ongeag ouderdom.
As die sonbesies begin sing, is die swembad dié plek om te wees, maar moet eerder nie in die rivier gaan lyf natmaak nie; jy mag jou dalk net in 'n krokodil of twee vasloop.
Kortliks | Uitvlugt
Kampplek: 25 staanplekke, waarvan 14 vir woonwaens, 7 vir tente en 4 vir die boskampeerder is.
Ablusiegeriewe: Ruim en mooi rustieke ablusiegeriewe.
Prys: R250 (gewone staanplekke) en R350 (bosstaanplekke) vir 2 mense oor naweke en vakansies. In Desember kos dit onderskeidelik R275 en R385 – vir ekstra mense betaal jy onderskeidelik R50 en R55 p.p. (maksimum 6 per staanplek). Afslagtariewe geld vir Maandae tot Vrydae en Junie en Julie.
Kontak: 082 310 9730 (Valdette), admin@uitvlugtresort.co.za, uitvlugtresort.co.za
Hoe lyk die pad? Die laaste 5 km grondpad het plek-plek effense sinkplaat.
GPS: S25.2933111 E28.465229
Ry & Sleep sê: Dis 'n kampplek om dop te hou, want hier gaan nog groot dinge gebeur. Die bosstaanplekke langs die rivier is die plek om te wees.
Hoewel hierdie oord sy naam met Dinokeng deel, lê dit buite die reservaat se grense. Jy moet wel by die reservaat se hek inry om by die oord uit te kom.
Met 'n indrukwekkende klomp spring-, gly-, duik- en speelplekke – en nie minder nie as 85 staanplekke – is die Dinokeng- oord sekerlik een van die grootste kampterreine in die omgewing. Die oord, wat die afgelope paar jaar baie uitgebrei het, is 'n gewilde kampbestemming vir gesinne en die kinders sal beslis nie verveeld by die tent rondhang nie.
Die hartklop van die oord is aan die kant van die kampterrein waar al die aktiwiteite is. Waterkaskenades bly maar lekker, en by dié oord met sy vier swembaddens en sewe glybane is daar meer as genoeg baljaarplek. Twee van die vier swembaddens is in die vierkant waar die snoepie, kampwinkel en kroeg is.
Die kleiner swembad (5 x 8 treë) se water is voltyds verhit, terwyl die groot een (10 x 32 treë) koue water het. Hier is ook 'n warmwaterswembad in 'n grasdakrondawel.
Rondom die swembaddens is plaveisel met tafels en stoele en 'n afdak wat strek oor die deel waar jy sit, die klein swembad en 'n deel van die groot swembad. By die snoepie kan jy onder meer geroosterde toebroodjies, slaptjips, koffie en tee koop.
Waterkaskenades bly maar lekker, en by dié oord met sy vier swembaddens en sewe glybane is daar meer as genoeg baljaarplek.
Die kampwinkel hou iets van alles aan – buiten die gewone soos hout, ys en roomys is hier ook items soos vars brood, melk, eiers, blou woonwasokke, aluminium-kastrolle en plastiekwynglase.
Aan die ander kant van die swembad is die kroeg waar die kroegman 'n bobaas mengeldrankie vir jou kan aanmekaarslaan. Agter die kroeg is 'n saal met twee ingeboude braaiers, 'n grootskermtelevisie en stoele en tafels.
Die waterwurms, waarvan die hoogste een 14,5 m hoog is, is loshande die gewildste attraksie onder die jong klomp. Die vier glybane se hoogte en helling verskil, en daarom kry jy op elkeen 'n ander ervaring.
Die kleintjies het hulle eie mini-waterwurm met drie kronkelende wurms. Aan die onderpunt is daar 'n vlak swembadjie met twee skadunetafdakke sodat Ma darem koelte het terwyl sy 'n ogie hou.Langs die mini-waterwurm is die Madala- boma met 'n ronde braai in die middel en droë houtstompe wat as 'n heining dien. Die boma kan gehuur word teen R350 per dag, maar jy moet vooraf bespreek.
Laat die heel kleintjies maar eers oefen op die klein waterwurm voordat hulle die grote aandurf. Dis om eers gewoond te raak aan al die aksie. En, kom winter of somer, hier is 'n swembad vir elke seisoen.
Die parkie langs die groot swembad het 'n lugkussing, klimrame, swaaie en 'n teerpaadjie vir die ridders op hulle skopfietse.
By die Dinokeng-oord het jy 'n keuse tussen 32 private staanplekke, elk met sy eie badkamer, en 53 gewone plekke waar jy die ablusiegeriewe met ander kampeerders deel. Besprekings word aanlyn op die webwerf gedoen: Die beskikbare plekke word op 'n kaart aangedui met 'n foto van elk (jy kan dus sien waar gras en koelte is), en jy kies dan jou datum en staanplektipe.
Die private staanplekke lê in groepies van vier rondom 'n ablusiebegou waarin elke staanplek sy eie badkamer het. Die plekke is 9 x 9 treë groot en almal is geplavei – daar's selfs 'n geplaveide paadjie tot by jou badkamer.
Tussen die staanplekke is veldgras en inheemse bome, maar waar jou wa staan, is nie koelte nie. Elke staanplek het 'n losstaande braaier met 'n rooster, kragpunt (blou- en huissok), kraan en vullisdrom.
Elke badkamer het 'n stort, wasbak en toilet. Die mure is 'n kombinasie van kaal stene en teëls, en die vloere is geteël. Die storthokkie (1 x 1,5 m) het nie 'n gordyn nie, maar is diep genoeg sodat die vloer nie nat word nie. Die wasbak het 'n spieël, genoeg pakplek langsaan vir 'n badkamersakkie en 'n kragpunt teen die muur.
Aan die sykant van elke gebou is 'n skottelgoedopwasplek vir elke staanplek.
By die gewone staanplekke is tien geplaveide plekke en by die res kamp jy op gras. Dié deel van die kamp is boomryk, maar daar is 'n paar plekke waar koelte skaars is. Staanplekke is gemiddeld 12 x 12 treë groot en het óf 'n geboude óf 'n losstaande braaier, kragpunt (woonwa- en gewone sok), kraan en vullisdrom.
Hier is drie gemeenskaplike ablusieblokke (A, B en D) met aparte geriewe vir mans en vroue. Al die ablusieblokke het alles wat 'n kampeerder verwag, hoewel daar plek-plek 'n klerehakie en neersitplek vir jou badsakkie kort. Hier is wasbakke met handewasseep en spieëls, asook vloermatjies, vullisdrommetjies, storte met gordyne, twee baddens (in die vrouedeel van blok D en B), twee gesinsbadkamers (blok D) en 'n rolstoelvriendelike badkamer (blok B).
Blok A, naby die ingang aan die kant van die terrein, is piepklein en word as gesinsbadkamer gebruik. Die badkamer vir gestremdes het genoeg plek sodat 'n rolstoel kan beweeg, en daar's gryprelings by die stort en toilet. Die gewone badkamers langsaan is groter as blok A, maar nie regtig ruim nie. Blok D, die nuutste en grootste ablusieblok, het 'n buitestort, skottelgoedopwasplek en 'n leegmaakpunt vir 'n kassettoilet.
Kortliks | Dinokeng-oord
Kampplek: Private staanplekke met plaveisel en gewone plekke met plaveisel of gras.
Ablusiegeriewe: Private badkamers en 3 gemeenskaplike ablusieblokke met 'n aparte rolstoelvriendelike badkamer.
Prys: R250-R770 per staanplek vir 4 mense, afhanged van wanneer en waar jy kamp. Enige bykomende gaste betaal dan R100- R110 p.p.p.n.
Kontak: 063 771 6856 of 060 970 5990, info@dinokengresort.co.za, dinokengresort.co.za
Aankoms- en vertrektyd: 12:00 en 11:00. Hoe lyk die pad? Teerpad, met die laaste 2 km grondpad.
GPS: S25.349818 E28.403263
Ry & Sleep sê: Pak byvoorbaat die swembroeke en sonbrandroom, want hier gaan die kinders wil swém!
Kyk 'n leeu in die oë
As jou volgende besoek aan 'n plek soos die reservate in Botswana nog ver in die toekoms lê, kan jy solank jou wa by Kyleu kom staanmaak.
Devon en Sherri Symons se boskamp is een van net twee in die reservaat waar jy in 'n kamp sonder 'n heining kan slaap. Wees maar op jou hoede, want dit is nie onmoontlik dat die leeus of jagluiperds deur die kamp kom stap nie.
Kyleu het tien staanplekke in die boskamp en vyf by die rivierkamp. Die staanplekke by die boskamp lê ver uitmekaar en die veldgras, bome en bosse tussenin sorg vir privaatheid. Hier is nie krag nie; dus gaan jy jou sonpaneel en kampyskas of 'n koelboks vol ys moet saambring. Elke staanplek het 'n losstaande braaier met 'n rooster. Staanplek nr. 2 en 6 is die grootste – hier kan tot vier boswaens inpas.
Elke staanplek het minstens een boom, maar jou wa staan meestal in die son en by omtrent die helfte van die plekke kamp jy op gras.
Moenie dink boskamp beteken jy het net 'n puttoilet by jou staanplek nie; elke staanplek het sy eie badkamer met lopende water, 'n stort (gasgeiser) en 'n spoeltoilet. Met die sinkwasbakke en koperpype teen die mure pas die badkamers se ontwerp by die bos. Aan die buitekant van die badkamer, reg by die deur, is die skottelgoedopwasdeel.
Die hardebaarde wat toegerus is om selfversorgend te wees sal hou van die rivierkamp se staanplekke.
Dié plekke, wat afkyk op die Kaallaagtespruit, is net 'n oop stuk veld en het geen geriewe nie. Jy moet dus álles saambring.
Sherri-hulle is besig om vyf staanplekke binne 'n omheinde gebied te ontwikkel vir mense wat skrikkerig is om te kamp waar die diere deur jou staanplek kan loop. Dié plekke is reeds uitgelê en die badkamers word binnekort gebou.
Kyleu bied ook 'n begeleide wildrit op hulle wildkykvoertuig. Die rit duur 3 uur en kos R250 p.p.
Kampplek: Jy het 'n keuse tussen boskampe met private ablusiegeriewe en staanplekke waar jy heeltemal selfversorgend moet wees.
Ablusiegeriewe: Privaat met warm water, 'n stort en toilet. Of bring jou eie stort as jy by die rivierkamp staan.
Prys: Oor naweke R180 p.p.p.n. (boskamp) en R100 (rivierkamp). Maandae tot Donderdae is die tarief R120 p.p.p.n. (Gratis vir 0.12's.)
Kontak: 060 458 4478, info@kyleu.co.za, kyleu.co.za
Aankoms- en vertrektyd: 14:00 en 12:00 binne seisoen en 14:00 en 14:00 buite seisoen. Jy kan reël om later te vertrek mits daar niemand ná jou inkom nie.